**Informasjonsbrev februar**

* Dessverre har tre hytter på avdeling tre oppdaget at noen har tatt seg inn på hyttene deres i løpet av vinteren. Det skal ikke ha blitt stjålet noe særlig, heller ikke være de store ødeleggelsene, men det er jo likevel ubehagelig. Vi i styret vil gjerne ha beskjed dersom noen oppdager innbrudd, eller at uvedkommende har vært inne i hagene deres. Det er mye snø nå, og ikke like lett å komme frem overalt – men er du der, så ta gjerne en kikk inn til naboen også, for å se at alt står bra til.
* I fjor flagget avdeling 4 for første gang med regnbueflagget under Pride-uken i juni. Nå har andre kolonihager tatt kontakt med oss, fordi de ønsker å følge etter. Det er vi litt stolte av😉
* Som det er informert om tidligere pågår det et fellesarbeid for alle Solvang-avdelingene for å rydde opp i byggeforskriftene våre. Et andreutkast til reviderte forskrifter er klart, skal ut på høring, og vedtas på felles årsmøte i mai. Plan- og bygningsetaten skal også konfereres. En konsekvens av dette arbeidet, er at vi ber mange av dere avvente en del byggesaker, slik at vi følger de nye forskriftene. Gjennomarbeidede og detaljerte byggeforskrifter er nyttig, slik at det ikke blir opp til hver enkelt byggekomite eller hvert enkelt styre å avgjøre hva som er greit og ikke. Husk også at «regelen» er at selv om noe *ikke* står i byggeforskriften, så betyr det ikke nødvendigvis at det er lov, og selv om «andre hytter har det sånn» betyr det ikke nødvendigvis at det er innafor.
* Kassereren er i ferd med å gå gjennom hver enkelt hyttes "regnskap" (til gode eller skyldig) De som fortsatt skylder, blir kontaktet av styret. Dersom beløpet er lavt (opptil ca. 500,- ) blir det lagt til i årsregningen for 2019 som forfaller ca. 20.04.
* Selv om snøen ligger tjukk akkurat nå, så er arbeidet med å planlegge lekeplassen i gang. Vi har hatt to ulike firmaer til å se plassen, og de har kommet med forslag og tilbud. Det gledelige er at de fleste apparatene våre kan bli stående, men det blir også noen nye – og ikke minst skal alt freshes opp og vi skal få nye, fine, trygge underlag.
* Arbeidet med ny cafe er også i full gang. Det som er helt sikkert er at vi må sikre gråvannsavløp og få på plass varmt vann. Det er selvfølgelig vanskeligere å finne den «perfekte» løsningen på selve huset.
* Vi er mange som drømmer om en påske i kolonihagen, men som dere jo vet – været avgjør når vannet kan settes på. 6.april er satt som dato – med forbehold!! Lørdag 13.april er det planlagt dugnad på Felleshuset, lørdag 4.mai er det både hagedugnad og vårmøte/ekstraordinært årsmøte.